Isingeniso

Nange ubujamo obukhona gadesi buragela phambili, pheze umndeni omunye nomunye esitjhabeni sekhethu uzakugcina sele uthintwe mumulwana wentumbantonga nofana intumbantonga ngandlela thize. Iingidigidi zabantu sebele zithintekile ngebangeli. Imindeni, abangani nemiphakathi yoke iqalene nobudisi bamadlharuma, amazizo nokusaba okuhlukeneko: ilaka nokuwurubajeka, ukunyama, ukuloba, nokuninwa, imiraro yemali, nevalo lokulahlelwa izandla kunye nokwesaba ukufa.

Kiwo woke uMtlolo oCwengileko kunamezwi aqinisako nakhuthazako: nanyana sele kubonakala kwanga ipilo isilahlile, nabantu sele basihlanukile, sele sizizwela singasenabani, uZimethu onethando uyasisekela. UZimu uthembekile begodu uhlala asithanda; ukhamba nathi ngitjho nanyana sisebujameni obuthusa kangangani. Ithando nokuthembeka kwakaZimu kuyarhulupheleka. Nanyana kungenzakalani, njengombana uPowula asitjho: “Nje-ke ngineqiniso lokobana akunalitho, nanyana kungaba kukufa, kuphila, ziingilozi, babusi, zizinto ezikhona, zizinto ezizakubakhona, mibuso, kuphakama, kuzika, nanyana kungaba yini edaliweko ezasihlukanisa nethando lakaZimu kuKrestu Jesu iKosethu” (KwebeRoma 8:38-39).

Nawusafunda iindimana zeBhayibheli encwajaneni le, uzakufunyana bona ziveza ithando elisindisako lakaZimu kunye nesipho sethemba nokududuzeka kibo boke abagulago nabahlungupheleko.

UZimu usithanda soke ngokuzikileko

IBhayibheli ihlala iyiqinisa indaba yokobana uZimu utjheja woke umuntu, ngaphandle kokumbekela umbandela wobujamo bomzimba nanyana bomoya wakhe, nofana ukwaziwa kwakhe emphakathini. Khulukhulu, iBhayibheli iveza ukutshwenyeka kunye nethando elikhethekileko uZimu analo ngabantu umphakathi obalahlela izandla nofana obaninako. UJesu ngokwakhe wakuveza ukutjheja okunethando ngeemfundiso agade azifundisa, ngezenzo zakhe; ngitjho nangepilo yakhe. Wathi:

“Yizani kimi noke nina enidiniweko nenidisibezekako, mina ngizaniphumuza. Thwalani ijogi lami, nifunde kimi ngombana ngimnene begodu ngithobile ngehliziyo, imimoya yenu izakufumana ukuphumula ngombana ijogi lami lilula nomthwalo wami awudisibezi.”

UMatewu 11:28-30

UJesu weza ephasini bona abe Mphulusi walo, ingasi bona abe Mhluleli walo

“Mbala uZimu walithanda kangaka iphasi, wabe wanikela ngeNdodanakhe ebelethwe yodwa, khona kuzakuthi loyo okholwa kiyo angabhubhi, kodwana abe nepilo engapheliko. Iye, akakathumeli iNdodanakhe bona izokugweba iphasi, kodwana kobana iphasi lisindiswe ngayo.

“Loyo oyikholwako, akagwetjwa.”

UJwanisi 3:16-18a

Nje-ke uJesu wamemeza wathi: “Loyo okholwa kimi, akakholwa kimi kwaphela, kodwana ukholwa nakiloyo ongithumileko. Obona mina, ubona ongithumileko. Ngize ephasinapha njengomkhanyo, khona kuzakuthi woke okholwa kimi angahlali ebumnyameni. Umuntu ozwa amezwami angawalondi, angimgwebi mina ngombana angikazeli ukugweba iphaseli, kodwana ukulisindisa. Kukhona umgwebi waloyo ongininako ongamukeli amezwami. Lona ilizweli engilikhulumileko lizamgweba ngomhla wokuphela! Angikakhulumi okungekwami, kodwana uBaba ongithumileko nguye ongiyale bona ngikhulume ini nokuthi ngikhulume njani. Ngiyazi bona umyalwakhe urholela epilweni engapheliko. Yeke nanyana yini engikutjhoko, ngilokho uBaba angitjele bona ngikutjho.”

UJwanisi 12:44-50

Ithando lika Jesu lifaka woke umuntu

UJesu wathi nasuka lapho; wabona umuntu ekuthiwa nguMatewu, ahlezi ngekumbeni yomthelo. Wathi kuye: “Ngilandela.” UMatewu wasikima wamlandela.

Kwathi uJesu asagoma ngekumbeni kaMatewu, kwafika abathelisi abanengi nezoni, bahlanganela noJesu nabafundi bakhe ekudleni. Lokha abaFarisi nababona lokhu babuza abafundi bakhe bathi: “Kubayini umfundisenu agoma nabathelisi nezoni na?”

UJesu nezwa lokhu wabaphendula wathi: “Abantu abaphilileko abayidingi inyanga, kodwana ifunwa ngabagulako kwaphela. Kodwana khambani niyokufunisisa bona umtlolo lo uthini lokha usithi, ‘Ngilulukela ukwethembeka, ingasi umhlabelo.’ Angikazeli ukuzokubiza abantu abalungileko, kodwana ngizele ukuzokubiza izoni.”

UMatewu 9:9-13

UJesu usibiza bona sibangani bakhe

“Mina ngisidiribe, nina niziimpande. Ohlala kimi, nami ngihlala kuye, loyo-ke uzakuthela khulu ngombana ngaphandle kwami angekhe nenze ilitho. Loyo ongahlali kimi uzakulahlwa njengepande, ome; iimpande ezinjalo ziyabuthelelwa ziphoswe ngemlilweni, zitjhiswe. Nanihlala kimi namezwami ahlala kini, nizakubawa nanyana yini enikufunako, nizakwenzelwa. UBaba uphazimuliswa kuthela kwenu iinthelo ezinengi, khona nizakuba bafundi bami. Nginithande njengombana uBaba angithandile; nje-ke hlalani ethandweni lami. Nanilonda imiyalwami, nizakuhlala ethandweni lami njengombana nami ngilonde imiyalo kaBaba ngahlala ethandweni lakhe.

“Nginitjele lokhu ukuze ukuthaba kwami kube kini nokobana ukuthaba kwenu kuphelele. Umyalwami ngilo: Thandanani njengombana nami nginithandile. Ithando elikhulu umuntu angaba nalo kudela ipilwakhe ngebanga labangani bakhe. Niziinini zami nanenza lokho enginiyala ngakho. Anginibizi godu bona niziinceku ngombana inceku ayazi bona ikosayo yenzani. Nina nginibiza bona nibangani ngombana nginazise koke engikuzwe kuBaba. Azange ningikhethe nina, kodwana mina ngikhethe nina. Nganikhetha bona niyokuthela iinthelo nokobana iinthelwezo zihlale ukuze nanyana yini eniyibawa ngebizo lami uBaba aninikele yona. Nginiyala ngezintwezi kobana nithandane.”

UJwanisi 15:5-17

Ithando lakaZimu labonakaliswa phakathi kwethu ngokuthumela iNdodanakhe eyodwa tere ephasinapha ukuze siphile ngayo. Ithando ngilokhu: Akusingithi esamthandako uZimu, kodwana nguye owasithandako bewasithumela neNdodanakhe bona ibe mhlabelo oyihlawulo yezono zethu.

1 uJwanisi 4:9-10

UZimu uhlala anathi qho

Ngasikhathi siyabhalelwa kubona bonyana uZimu uhlala anathi qho ekuphileni kwethu. Khumbula bonyana uZimu unathi qho.

UZimu unathi nanyana siserharheni lokufa

USomnini ungumelusami,

angizukuhlonga litho.

Ungilalisa emadlelweni alihlaza,

angidosela hlanu kwamanzi

endaweni epholileko.

Uvusa umphefumulwami,

ungirholela endleleni efaneleko.

Nanyana ngikhamba ngerharheni

lethunzi elesabekako,

angizukwesaba okumbi

ngombana wena ukimi;

intonga nedondolo lakho kuyangiduduza.

Uqhisa isithebe phambi kwami,

amanabami angiqalile.

Uzesa ihlokwami ngamafutha we-oliva

ikaphami iyaphuphuma.

Ngambala okuhle nokwethembeka

kuyangilandela imihla yoke yokuphila kwami.

Ngizakubuyela ngekumbeni kaSomnini

qobana ngisaphila.

AmaRhubo 23

UZimu unathi ekutlayisekeni nekunyameni kwethu

Ekubandezelweni kwami ngalila kuSomnini,

wangiphendula, wangibeka esibangeni.

USomnini ungakimi, yeke angesabi.

Umuntu angangenzani na?

USomnini ungakimi, ungumsizami omkhulu;

mina ngizakuqalela phasi abangizondako.

Kungcono ukuphephela kuSomnini,

kunokwethembela emuntwini.

AmaRhubo 118:5-8

Zilondeni ningabi marhamaru kodwana yaneliswani ngeninakho ngombana wathi: “Angekhe nganitjhiya namkha nganilahla.”Ngalokho singatjho ngesibindi sithi:

“USomnini umsizi wami,

angeze ngesaba;

umuntu angangenzani na?”

AmaHebheru 13:5-6

Akunalitho elingasihlukanisa nethando lakaZimu

Alo sizakuthini ngezintwezi na? Nakube uZimu ujame ngakithi, ngubani-ke ongajamelana nathi na? Yena ongazange agodle iNdodanakhe, kodwana wayinikela ngebanga lethu soke, akazukusinikela koke ngayo na? Ngubani ongamangalela abakhethiweko bakaZimu na? NguZimu olungisisako. Ngubani olahla ngomlandu na? NguKrestu Jesu owafako, iye, owavuswa ekufeni, ohlezi ngesigomeni sakaZimu nosincengelako. Ngubani ongasihlukanisa nethando lakaKrestu na? Kghani ingaba kutlhaga, ziinkathazo, kuzunywa, yindlala, kutlhoga izambatho, yingozi namkha yisabula na? Njengombana kutloliwe kwathiwa:

“Ngebanga lakho sibulawa imihla yoke,

sesesifana nezimvu zokuhlatjwa.”

Kodwana kikho koke lokho singaphezu kwabahluli ngaye owasithandako. Nje-ke ngineqiniso lokobana akunalitho, nanyana kungaba kukufa, kuphila, ziingilozi, babusi, zizinto ezikhona, zizinto ezizakubakhona, mibuso, kuphakama, kuzika, nanyana kungaba yini edaliweko ezasihlukanisa nethando lakaZimu kuKrestu Jesu iKosethu.

KwebeRoma 8:31-39

UZimu wamukelisa woke umuntu umusa nethando

Ngasikhathi ungazizwa kwanga uZimu ukufulathele, abekasakutjheji. Nokho akusinjalo. UZimu uhlala amajadu ngeenkathi zoke, alindele ukusilibalela nokusamukela ngethando.

UZimu uthembekile, kanti nethando lakhe alipheli

Dumisa uSomnini mphefumulwami!

Iye, koke okuphakathi kwami

akudumise ibizo lakhe elicwengileko.

Dumisa uSomnini mphefumulwami!

Soke isirhawu sakhe ungasikhohlwa!

Yena olibalela woke amacalakho,

elaphe zoke izifo zakho,

okuhlenga uphephe emgodini wokufa,

akubusise ngokwethembeka nangomusa,

okuzalisa ngokuhle,

kufikela lapha waneliseka khona;

ubutjha bakho buvuseleleke njengekhozi.

USomnini wenza okulungileko,

boke abagandelelweko ubenzela ubulungiswa.

Wazisa uMosi iindlela zakhe,

iye, nama-Israyeli izenzo zakhe.

USomnini unomusa nesirhawu,

ubuthaka ekusilingekeni,

uzele ukwethembeka.

Akahlali asola;

akanghaleli kwasafuthi.

Akasiphathi njengokufanele izono zethu;

akasibuyiseleli ngokulingene amacalethu.

Njengokuphakama kwezulu ngehla kwephasi,

kungako ukwethembeka kwakhe kwabamesabako.

Njengepumalanga idedelene netjingalanga,

ngokunjalo ususa iimphambeko zethu kithi.

Njengoyise onesirhawu ebantwaneni bakhe

noSomnini unesirhawu kangako kwabamesabako.

Yena uyazi bona sibunjwe ngani,

uyakhumbula bonyana silithuli nje.

Amalanga wobhubhako anjengotjani:

Uqhakaza njengelikhwa lommango,

kodwana lokha ummoya nawulibethako, liyaphela,

indawalo lingasayazi.

Nokho ukwethembeka kwakaSomnini

kungokwanini nanini kwabamesabako

nokulunga kwakhe kungokweenzukulwana

kilabo abalonda isivumelwano sakhe,

iye, labo abakhumbula ukulandela ifundiswakhe.

USomnini unzinzise isihlalo sakhe sobukhosi ezulwini;

ubukhosi bakhe bengamele koke.

Dumisani uSomnini

nina ngilozi zakhe,

iye, nina ngorho ezinamandla

eziphelelisa imilaywakhe

ngokulalela amezwi wephimbo lakhe!

Dumisani uSomnini

nina noke mabuthwakhe,

iye, nina nceku zakhe enenza intandwakhe!

Dumisani uSomnini

nina noke mbunjwa zakhe

eendaweni zoke azibusako.

Dumisa uSomnini mphefumulwami!

AmaRhubo 103

Somnini, ngilila kuwe ngisekuzikeni!

Somandla yizwa iphimbo lami,

iindlebe zakho azibe bukhali

elizwini lesibawo sami!

Somnini, nabegade ubulunga amacala,

ngubani obekangaphila na?

Kodwana wena unokulibalela

ukuze uhlonitjhwe.

Ngiqalelela uSomnini,

iye, umphefumulwami uyamqalelela!

Sengilindele ilizwi lakhe.

Umphefumulwami ulindela uSomandla

ukudlula ukulinda kwabalinde ukusa,

iye, ukulinda kwabalinde ukusa.

Israyeli, thembela kuSomnini,

ngombana unokwethembeka,

iye, unokuhlenga okubuyelelweko.

Nguye ohlenga u-Israyeli

emacalenakhe woke.

AmaRhubo 130

UZimu unawe eentlayisekweni zakho

Nje-ke nakhu okutjhiwo nguSomnini

owakudalako, wena Jakopo,

owakubumbako, wena Israyeli, uthi:

“Ungesabi ngombana ngizakuhlenga.

Ngakubiza ngebizo; wena ungowami.

Lokha naweyama emanzini

ngizakuba nawe,

lokha naweyama imilambo,

ayizukwemuka nawe.

Nawukhamba hlangana nomlilo,

awukazokurhabula;

amalangabu angeze akutjhisa

ngombana nginguSomnini uZimakho,

oCwengileko ka-Israyeli, umsindisakho.

Ngakuhlawulela ngeGibhide,

ngakwenana ngeKutjhe neSeba.

Njengombana usese ligugu kimi

begodu uhloniphekile emehlwenami,

iye, njengombana mina ngikuthanda,

ngizakwenana ngabantu

godu nginikele ngezizwe

esikhundleni sepilwakho.

Ungesabi ngombana nginawe.”

U-Isaya 43:1-5a

UZimu uzwelana nabalahlelwe izandla

Kiwo woke uMtlolo oCwengileko uZimu ukhombisa ukutshwenyeka okukhethekileko kilabo abanganabani – njengabahlolokazi, iintandani, iimbotjhwa, iingwadla kunye nalabo umphakathi obalahlela izandla.

UZimu uyaqinisekisa bonyana nabanganabani bayatjhejwa

USomnini uZimenu unguZimu ongaphezu kwabozinyana, yiKosi yamakhosi, uZimu omkhulu, onamandla nosabekako, ongenzi izinto ngokukhetha ibala nongafunjathiswako. Iye, uSomnini ujamela intandani nomhlolokazi, uthanda isikhonzi, ubapha ukugoma nokokwembatha. Ngalokho thandani isikhonzi ngombana nani gade niziinkhonzi enarheni yeGibhide. Nesabe uSomnini uZimenu, nimlotjhe beninamathele kuye, nifunge ngebizo lakhe. Uyindumiswenu, unguZimenu onenzele izinto ezikulu nezethusakwezo enizibone ngamehlwenu.

UDuteronomi 10:17-21

Inceku etlhagileko kaZimu yanyazwa beyalahlelwa izandla

USomnini uthi:

“Qalani, incekwami izakuphumelela ngokuhlakanipha,

izakuphakama, ikhutjhulwe,

ibe phezulu khulu.

Njengombana abantu abanengi

gade bakhuza ngayo,

– iye, beyinganabubono, ingafaniseki,

inganajamo lomuntu –

ngokunjalo izakurara izizwe ezinengi

begodu amakhosi akakamale ngayo.

Mbala, abangazange batjelwe, bayabona

nabangazange bezwe, bayalemuka.”

Ama-Israyeli athi:

“Ngubani owakholwa ngesikuzwileko na?

Ingalo kaSomnini yembulelwe bani na?

Inceku yazikhulela ngokuhluma,

iye, njengehlumela emrajini

equlwanini eyomileko.

Gade inganasibumbeko begodu ingakhangi

kobana singabeze siyinake;

beyinganabuhle obungasenza siyithande.

Yanyazeka beyalahlwa babantu,

yaba mumuntu weensizi, yazi ukugula,

njengomuntu osithezelwa ubuso.

Iye, yanyazeka begodu azange siyihloniphe.

U-Isaya 52:13 – 53:3

UJesu ngokwakhe walahlelwa izandla

Amajoni angenisa uJesu ngesigodlweni sombusi,abiza amanye amajoni amanengi. Amembesa ingubo ebubende, eluka isihlohlo sameva amthwesa sona. Athoma amkhulekela athi: “Bayede ngwenyama, kosi yamaJuda!” Abuyelela kanenginengi ambetha ehloko ngomhlanga, amkhafulela. Aguqa ngamadolo enza sengathi ayamhlonipha. Nasele aqedile ukubukisa ngaye, amhlubulisa ingubo ebubende, amembathisa izambatho zakhe. Akhamba naye ayombethela esiphambanweni.

UMarkosi 15:16-20

Ithemba lethu kuZimu lidlulela ngaphetjheya kokufa

Umulwana wentumbantonga nofana intumbantonga isenza bonyana sicabange khulu ngokuncipha kokuphila nangokufa kwethu. Kodwana uMtlolo oCwengileko usitjela ngeqiniso lamambala lepilo ekhona ngemva kokufa.

Umtlhatlhana ephasini nendlu ezulwini

Ngalokho asipheli amandla. Nanyana umzimba wethu ngaphandle uluphala, ingaphakathi lethu livuselelwa imihla ngemihla. Iinhlupheko zethu ezilula nezesikhatjhana zisilungiselela isilinganiso esikhulu sephazimulo engaphezu kokulinganiswa ngombana asiqali lokho okubonwako kodwana siqale okungabonwako. Okubonwako kungekwesikhatjhana kodwana okungabonwako kungekwanini nanini.

Siyazi bona nakudilika idladla lephasinapha esihlala ngakilweli, sinesakhiwo esivela kuZimu, ikumba engakenziwa ngezandla, engeyanini nanini ezulwini. Nasingaphakathi kwedladleli siyabubula, silangazelela ukwembathiswa ubuhlalo bethu bezulwini ngombana nasembathisiweko, angeze safunyanwa sibulanzi. Nasisahlezi ngedladlenapha, siyabubula begodu siyadisibezeka ngombana asifisi ukwambulwa kodwana sifuna ukumbathiswa ngobuhlalo bethu bezulwini ukuze kuthi okubhubhako kuginywe kuphila. Yeke nguZimu owasidalela sona isizathwesi bewasipha noMoya njengesibambiso.

Nje-ke sihlala sinesibindi ngaso soke isikhathi, nanyana sisazi bonyana nasisesekhaya ngemzimbeni lo, sikude neKosi ngombana sikhamba ngokukholwa, asikhambi ngokubona. Iye, sinesibindi begodu sinyula bona siwutjhiye umzimba lo, siyokuhlala neKosi..

2 kwebeKorinte 4:16 – 5:8

Ukufa kwahluliwe

Njengombana ukufa kweza ngomuntu, kunjalo nokuvuka kwabafileko kuza ngomuntu. Njengombana ku-Adamu boke bayafa, ngokunjalo kuKrestu boke bazakuvuswa. Kodwana omunye nomunye ngedlhego lakhe: Kuzokuthoma uKrestu ntangi bese kuthi nabuyako, kuvuke labo abangebakhe. Nje-ke isiphetho sizakufika lokha nanikela umbuso kuZimu uBaba ngemva kobana atjhabalalise yoke imibuso, ubukhosi namandla ngombana kumele abuse bekufike lapha arabhalalisa khona zoke izitha zakhe ngaphasi kweenyawo zakhe. Isitha sokugcina esizokubhujiswa, kukufa ngombana umtlolo uthi: “Ubeke koke ngaphasi kweenyawo zakhe.” Nje-ke nawuthi “yoke into” ibekwe ngaphasi kwakhe, kuyakhanya bonyana lokhu akufaki uZimu phakathi, okunguye obeka zoke izinto ngaphasi kwakaKrestu. Nasele enze lokhu, yeke iNdodana ngokwayo izakwenziwa bona ibe ngaphasi koZimu okunguye obeka zoke izinto ngaphasi kwayo ukuze kuthi yena Zimu abe ngongaphezu kwakho koke.

Lalelani nginitjele nasi ifihlakalo: Asizukulala soke, kodwana soke sizokutjhugululwa ngomzuzwana, iye, ngokuphazima kwelihlo, nakulila iporompita yokugcina. Kuzokulila iporompita, abafileko bavuswe bangasenakho ukubola bese siyatjhugululwa-ke. Lokhu okubolako kumele kuzembathise okungaboliko bese kuthi okubhubhako kuzembathise okungabhubhiko. Nasele okubolako kwembathiswe okungaboliko, nokubhubhako sekwembathiswe okungabhubhiko, sizakuzaliseka-ke isitjho esitloliweko esithi:

“Ukufa kurhiribidelwe kuhlula.”

“Kufa kuphi ukuhlula kwakho na?

Kufa, liphi iliva lakho na?”

Iliva lokufa sisono, namandla wesono mthetho. Kodwana akathokozwe uZimu osipha ukuhlula ngeKosi yethu uJesu Krestu.

Ngalokho-ke bazalwana bami abathandekako, dzimelelani. Akungabi nento eninyakazisako. Hlalani njalo nizinikele ngokupheleleko emsebenzini weKosi ngombana niyazi bonyana ukuzikhandla kwenu eKosini akusingelize.

1 kwebeKorinte 15:21-28,51-58

Akusenabuhlungu begodu akusenakufa

Nje-ke ngabona izulu elitjha nephasi elitjha ngombana izulu lokuthoma nephasi lokuthoma besele kudlulile, nelwandle belingasekho. Ngabona umuzi ocwengileko, iJerusalema elitjha, lehla livela kuZimu ezulwini, lilungiswe njengomlobokazi aqobotjhelele umyeni wakhe. Ngezwa ilizwi elikhulu livela esihlalweni sobukhosi lithi: “Qala indlu kaZimu seyihlangana nabantu. Uyokuhlala nabo njengoZimu wabo bona babe sisizwe sakhe, iye, uZimu ngokwakhe uzakuba nabo abe nguZimu wabo. Uzokwesula zoke iinyembezi emehlwenabo. Ukufa angekhe kusaba khona, ngitjho nokulila nobuhlungu angekhe kusaba khona ngombana izinto zokuthoma zidlulile.”

IsAmbulo 21:1-4

UZimu nguye kwaphela omthombo wamambala wethemba

EBhayibhelini sifunyana bona ithemba akusizizinto esirhalela nesicabanga bona thana zingenzeka, kodwana ithemba siqiniseko sezinto ezidzimelele eenthembisweni zikaZimu. Yeke, lokha nasibeke ithemba lethu kuZimu, siyaqinisekiswa bonyana uZimu ekugcineni uzokwahlula ubumbi bese asizwise ubumnandi bokuhlula.

UZimu ubuphephelo namandlethu

UZimu ubuphephelo namandlethu;

mbala ufumaneka alisizo ngeenkhathi zobudisi.

Yeke angekhe sesaba,

ngitjho nanyana iphasi lizamazama,

iintaba zisikinyeka ekuzikeni kwamanzi;

namtjhana amanzi welwandle

arhuba, abhubhudlha amagwebu

neentaba zidengezeliswa kubhodla kwalo.

Kukhona umlambo

onemisele ethabisa umuzi kaZimu,

indawo ecwengileko,

lapha kuhlala khona ongoPhezulu.

UZimu uhlala ngemzini lowo,

angekhe wasikinywa

uZimu uzawuhlenga ngetathakusa.

Izizwe ziyavungama,

imibuso iyazamazama;

uZimu nazwakalisa ilizwi lakhe,

iphasi liyancibilika.

USomnini uMninimandlawoke, unathi;

uZimu kaJakopo ubuphephelo bethu.

Yizani nizobona imisebenzi kaSomnini,

obanga izehlakalo ezethusako ephasini:

Uthulisa izipi ephasini loke,

aphokghoze imisebe,

aphohloze imikhonto,

aphosele iinhlangu ngemlilweni.

Uthi: “Thulani!

Yazini bona nginguZimu,

ngimkhulu phezu kwezizwe,

ngimkhulu phezu kwephasi.”

USomnini uMninimandlawoke, unathi;

uZimu kaJakopo ubuphephelo bethu.

AmaRhubo 46

KuZimu kunomusa nesirhawu

Njengombana sinomphristi omkhulu owadabula amazulu, uJesu iNdodana kaZimu, asibambeleleni siqine ekukholweni kwethu esikuvumako ngombana asinaye umphristi omkhulu ongakwazi ukuzwelana nobuthakathaka bethu, kodwana ozizinywe ngeendlela zoke njengathi. Ngalokho-ke asitjhidele ngesibindi esihlalweni somusa, khona sizakwamukeliswa isirhawu, sizuze umusa, sisizeke ngesikhathi esifaneleko.

AmaHebheru 4:14-16

Kodwana ngebanga lethando lakhe elikhulu, uZimu onothileko ngomusa, wasenza saphila ngoKrestu nanyana besifile ngeemphambeko. Yeke kungomusa bona nibe ngabasindisiweko. UZimu wasivusa naye bewasihlalisa kanye naye embusweni wezulu kuKrestu Jesu ukuze kuthi eenkhathini ezizako akhombise umnono ongalinganisekiko womusa wakhe, obonakaliswe esiseni sakhe kithi ngoKrestu Jesu. Nje-ke kungomusa kobana nibe ngabasindisiweko ngokukholwa begodu lokhu akuveli kini, kodwana kusisipho sakaZimu, akuveli ngemisebenzi ukuze kungabikho ozozikhakhazisa. Thina simsebenzi wezandla zakhe, kuKrestu Jesu kobana senze imisebenzi emihle uZimu asilungiselele yona ngaphambilini ukuze siphile kiyo.

Kwebe-Efesu 2:4-10

Ngelinye ilanga sizakubonisisa kuhle

Ithando alihluleki. Kodwana lapha kuneemphorofido khona, zizakuphela; lapha kunamalimi khona, azakuthuliswa; lapha kunelwazi khona, lizakudlula. Ngitjho ngombana sazi ingcenye begodu siphorofida ingcenye, kodwana nasele kufika ukupheleliswa, ukungakapheleliswa kuyanyamalala. Nangisesemntwana bengikhuluma njengomntwana, ngicabanga njengomntwana, ngizwisisa njengomntwana. Kwathi lokha nangiba yindoda, ngahlukana neendlela zobuntwana. Kwagadesi sisabona lififi esibonibonini, kodwana ngesikhatheso sizokubonana ubuso nobuso. Okwanje ngazi ingcenye, ngesikhatheso ngizokwazi koke ngokuzeleko njengombana nami ngaziwa ngokuzeleko. Nje-ke okuthathu lokhu kujamile: ukukholwa, ithemba nethando. Kodwana okungaphezu kwakho koke lithando.

1 kwebeKorinte 13:8-13

Boke abakholwako uZimu ubathembisa ipilo engapheliko

Woke umuntu obelethwe ephasini ngelinye ilanga uzakuqalana nokufa. Umulwana wentumbantonga nofana intumbantonga isenza bonyana sicabange ngokufa kwethu, kodwana iBhayibheli iveza indlela eya ekuphileni okungapheliko emntwini woke owamukela ithando lakaZimu abe akholwe kuJesu.

UJesu uyindlela, neqiniso, nokuphila

“Iinhliziyo zenu azingakhathazeki. Kholwani kuZimu, nikholwe nakimi. Kukhona iinkumba ezinengi ekhaya lakaBaba, nakube bekungasi njalo, ngabe nginitjelile. Nje-ke ngiyakhamba ngiyonilungisela indawo. Nasele ngikhambile nginilungisele indawo, ngizakubuya ngizonithatha, khona nizakuba lapho ngikhona. Niyayazi indlela enqophe endaweni lapha ngiya khona.”

UTomasi wathi kuye: “Kosi, asazi lapha uya khona, alo-ke singayazi njani indlela eya lapho na?”

UJesu wamphendula wathi: “Mina ngiyindlela, iqiniso nokuphila; akakho noyedwa ozakuya kuBaba ngaphandle kwami. Nakube beningazi mina benizamazi noBaba; kusukela khona gadesi niyamazi, begodu nimbonile.”

UFlebhe wathi kuye: “Kosi, sibonisa uBaba lokho kuzabe kusanele.”

UJesu waphendula wathi: “Isikhathi eside benginani Flebhe, utjho bona awungazi na? Loyo ongibonileko, ubone uBaba. Utjho njani bona, ‘Sikhombisa uBaba’ na? Awukholwa bona ngikuBaba noBaba ukimi na? Amezwi engiwakhuluma kini akusiwo engizikhulumela wona ngokwami. Kodwana nguBaba ohlezi kimi owenza umsebenzakhe. Ngikholwani nangithi ngikuBaba noBaba ukimi. Nakungasinjalo, kholwani imisebenzi engiyenzako ngokwayo. Kwamambala ngiqinisile ngithi kini: Loyo okholwa kimi, uzakwenza lokho engikwenzako. Iye, uzakwenza ngitjho izinto ezikulu kunalezi ngombana ngiya kuBaba. Ngizakwenza koke enikubawako ngebizo lami ukuze uBaba aphazimuliswe ngeNdodana. Nanibawa nanyana yini ngebizo lami, ngizayenza.”

UJwanisi 14:1-14

Ikusasa lethu liqinisekisiwe kuJesu Krestu

Weza ephasini lekhabo, abantu bekhabo azange bamamukele. Kodwana boke abamamukelako bebakholwa ebizweni lakhe, wabapha ilungelo lokuba bantwana bakaZimu.

UJwanisi 1:11-12

“Ngizipha ipilo engapheliko, angekhe zabhubha. Akakho ongazihlwitha esandleni sami. UBaba ongiphe zona mkhulu kunakho koke, akakho ongazihlwitha esandleni sakaBaba.”

UJwanisi 10:28-29

UZimu wamukelisa ukuthula

Yeke njengombana sesilungisiswe ngokukholwa, sinokuthula noZimu ngeKosethu uJesu Krestu, esifunyene ngayo ubungeno emseni lo esidzimelele kiwo begodu siyazigqaja ethembeni lethu lokuhlanganyela ephazimulweni kaZimu. Akusikho lokho kwaphela, kodwana godu siyazigqaja ekuhluphekeni kwethu, sisazi bonyana ukuhlupheka kuveza ukubekezela, ukubekezela kuveza ukuziphatha, ukuziphatha kuveza ithemba, yeke ithemba alisidanisi ngombana ithando lakaZimu lithelwe ngeenhliziyweni zethu ngoMoya oCwengileko esinikelwe yena.

Sathi sisesebuthakathaka, ngesikhathi esifaneleko uKrestu wafela abangakalungi. Ngambala, akukavami bona umuntu afele olungisisiweko, nanyana mhlambe kwenzeka bona umuntu angahle afele olungileko. Kodwana uZimu ubonise ithando lakhe kithi ngendlela yokobana sithe sisesezizoni, uKrestu wasifela. Khulukhulu-ke kwanjesi, njengombana sele silungisisiwe ngeengazi zakhe, sizakusindiswa ngaye elakeni lakaZimu. Nakube kwathi sisesezizitha, senziwa bona sibuyisane noZimu ngokufa kweNdodanakhe, kangangani-ke kwanjesi nasele sibuyisene naye, sizakusindiswa ngepilwakhe.

Kodwana ngaphezu kwalokho, sibuye sizigqaje kuZimu ngeKosethu uJesu Krestu, ngayo esamukele ukubuyisana.

KwebeRoma 5:1-11

Ningakhathazeki ngalitho kodwana kikho koke, iimbawo zenu azaziwe nguZimu ngomthandazo nangokuncenga okunokuthokoza. Ukuthula kwakaZimu okudlula koke ukuzwisisa, kuzakubulunga iinhliziyo zenu nemikhumbulwenu kuKrestu Jesu.

KwebeFilipi 4:6-7

Fumbelani woke amatshwenyeko wenu kuye ngombana yena uyanikhathalela.

1 uPitrosi 5:7

Ukutlayiseka kwagadesi nephazimulo yangomuso

Akadunyiswe uZimu uYise weKosethu uJesu Krestu, owathi ngomusa wakhe omkhulu wasipha ukubelethwa kabutjha ethembeni eliphilako ngokuvuswa kwakaJesu Krestu kabafileko, kobana sibe nelifa elingabhubhiko, elingasilaphazekiko nelingapheliko enibulungelwe lona ezulwini; iye, nina enilondwa mamandla kaZimu ngokukholwa kube kusindiswa esele kulungele ukwembulwa ngesikhathi sokuphela. Kilokho niyathaba nanyana gadesi nimele nihlupheke isikhatjhana esincani kiyo yoke imihlobohlobo yeenlingo ukuze kuthi iqiniso lokukholwa kwenu okuligugu kunegolide elibhubhako, nakuzizinywa ngomlilo, kuveze idumo, iphazimulo nokuhlonitjhwa lokha uJesu nakembulwako. Niyamthanda nanyana ningakhange nimbone; niyakholwa kuye nanyana ningamboni njenganje begodu niyathokoza ngethabo elingekhe lahlathululwa nelibabazekako ngombana namukela umphumela wokukholwa kwenu, iye, ukusindiswa kwemiphefumulwenu.

1 uPitrosi 1:3-9

UZimu usipha ukuphumula ngoJesu Krestu

“Yizani kimi noke nina enidiniweko nenidisibezekako, mina ngizaniphumuza. Thwalani ijogi lami, nifunde kimi ngombana ngimnene begodu ngithobile ngehliziyo, imimoya yenu izakufumana ukuphumula ngombana ijogi lami lilula nomthwalo wami awudisibezi.”

UMatewu 11:28-30

Itlha ngile

Ngaphezu kwalapho, ngithatha koke njengokulahlekelwa ngebanga lokuqakatheka okukhulu kokwazana noKrestu Jesu iKosami. Ngebanga lakhe ngilahlekelwe ngikho koke, yeke koke lokho ngikuthatha njengeenzibi ukuze ngizuze uKrestu, ngifunyanwe ngimunye naye. Angisenakho ukulunga okungekwami okuvela emthethweni kodwana okuvela ngokukholwa kuKrestu, okukulunga okuvela kuZimu nokudzimelele ekukholweni. Ngifuna ukwazi uKrestu namandla wokuvuka kwakhe ekufeni kanye nokuhlanganyela ekuhluphekeni kwakhe ngokuba njengaye ekufeni kwakhe, nakube ngingahle ngifikelele ekuvusweni kwabafileko.

KwebeFilipi 3:8-11

Imithandazo yethemba kilabo abahlunguphazekileko

Nje-ke sengathi iKosi yokuthula ngokwayo inganipha ukuthula ngeenkhathi zoke nangazo zoke iindlela. IKosi ayibe nani noke.

2 kwebeThesalonika 3:16

Sengathi uZimu wethemba anganizalisa ngethabo loke kanye nokuthula ekukholweni ukuze nande ethembeni, ngamandla kaMoya oCwengileko.

KwebeRoma 15:13

Ebantwini abanomulwana wentumbantonga nofana intumbantonga nakilabo abaseduze nabo

UMtlolo oCwengileko unamezwi amnandi – aMezwi aMnandi wethando nomusa kaZimu.

Encwajaneni le uzakufunyana amezwi wokududuza nokwakha abuya ngeBhayibheli, ukukhombisa bonyana kazi awusiwedwa emahlungwini okiwo. Uzakufunyana bona:

• UZimu usithanda soke ngokuzikileko

• UZimu uhlala anathi qho

• UZimu wamukelisa woke umuntu umusa nethando

• UZimu uzwelana nabalahlelwe izandla

• Ithemba lethu kuZimu lidlulela ngaphetjheya kokufa

• UZimu nguye kwaphela omthombo wamambala wethemba

• Boke abakholwako uZimu ubathembisa ipilo engapheliko

• Ikusasa lethu liqinisekisiwe kuJesu Krestu

Kulithemba lethu ngokutjhisekela bonyana uMtlolo lo uzakuba mthombo wenduduzo nethemba kibo boke abaphethwe mulwana wentumbantonga nofana yintumbantonga nabathintekileko ngandlela thize ngobulwelobu.

Asithandazeni soke bonyana kuthi boke abaphethwe mulwana wentumbantonga nofana yintumbantonga bafunyana isithembiso sethemba nokuphulukiswa eBhayibhelini: “Nje-ke ngineqiniso lokobana akunalitho, nanyana kungaba kukufa, kuphila, ziingilozi, babusi, zizinto ezikhona, zizinto ezizakubakhona, mibuso, kuphakama, kuzika, nanyana kungaba yini edaliweko ezasihlukanisa nethando lakaZimu kuKrestu Jesu iKosethu.”

Living in Hope

First digital edition 2016

Bible text: The Bible in isiNdebele 2012 Translation

© Bible Society of South Africa 1999, 2012, 2016

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-format:   ISBN 978-0-7982-2072-9
Mobi-format:   ISBN 978-0-7982-2073-6
PDF-format:     ISBN 978-0-7982-2074-3

Bibles and audio Bibles are available on the BibleSA-app